Bibliotheca Marsiana
Bibliotheca Marsiana (Anglice Archbishop Marsh's Library) est bibliotheca publica Hiberniae antiquissima, Eblanae sita iuxta ecclesiam cathedralem in saepto Sancti Patricii. Aedificata est anno 1701, architecto Gulielmo Robinson, iussu archiepiscopi Narcissi Marsh; anno 1707 a parlamento Hibernico incorporata est. Aedificium saeculo XIX adiuvantibus Beniamino Guinness filioque restauratum est. Hodie libros impressos 25 000 (quorum incunabula 80) et manu scriptos 300 continet.